Annonce

Den nye færgerute mellem Aarhus og Samsø risikerer at lukke ned, før den for alvor er kommet i gang.

Det siger direktøren bag selskabet Samsø-Aarhus Expressen, efter at der netop er indtruffet nye problemer med den uheldsplagede færge M/F Issehoved.

»Det kunne godt være dødsstødet for os, hvis det er noget, de ikke lige kan klare på kort tid. Det kan ikke blive ved med at gå. Vi har ikke råd til det, og det kan være, vi bliver nødt til at sige, at det var det,« siger direktør Knud Werner til TV 2 Østjylland.

Det er gearkassen, der er problemer med denne gang, som der også har været tidligere.

»Jeg har lige fået en melding om, at vi har konstateret problemer med gearkassen. Nu en anden del af gearkassen end tidligere, men jeg kender ikke detaljerne endnu. Men vi kommer ikke til Samsø i aften eller i nat, og jeg afventer mere information om, hvad det er, der er udfordringen, og hvornår og om vi kommer til at sejle,« siger Knud Werner.

Samsø Festival åbner campingpladsen i morgen, tirsdag, og det er derfor det værst tænkelige tidspunkt for Samsø-Aarhus Expressen igen at være lagt ned af uheld.

»Vi er ved at lave en plan b for alle de folk, der skal med os i morgen til Samsø Festivalen, så vi kan få sendt dem til Hou på en eller anden måde. Det er mange mennesker, vi skulle have haft med i morgen,« siger Knud Werner.

Det er endnu for tidligt at sige, hvor længe færgen skal være til reparation, og om afgangen altså overhovedet overlever.

»Jeg er meget slukøret. Det er virkelig op ad bakke, hvis vi skal videre herfra,« siger Knud Werner.